解梅嘲
作者：舒岳祥
朝代：宋

paragraphs: 昨夜鵂鶹聲婉孌，斗覺春隨呼喚轉。
今朝檢歷知立春，屋角梅花笑初囅。
向人带笑復含嗔，嗔我今爲異代民。
我語梅花勿嗔笑，四海已非唐日照。
爾花也是易姓花，憔悴荒園守空嶠。
閬風自是可憐人，六十年來逢立春。
安危治亂幾番見，到此三年哭斷魂。
我是先朝前進士，賤無職守不得死。
難學夷齊餓首陽，聊效陶潛書甲子。
星回世換市朝新，頭白空山與鬼鄰。
更有橫金拖紫客，臨危不死穩藏身。